SKRIFTLIG FORESPØRGSEL E-1376/01

af Michl Ebner (PPE-DE) til Rådet

(21. maj 2001)

Om: Kontakter mellem Bruxelles og Robert Mugabe

Det er over 20 år siden, at Zimbabwe blev uafhængig. Siden da har der kun været lidt godt at læse i medierne om dette sydafrikanske land og slet intet om præsident Robert Mugabe. Han tilslutter sig besættelserne af hvide landbrugeres land og han ansporer til racehad for at aflede opmærksomheden fra den ekstreme sociale misere, han har ledt landet ud i. I et fjernsynsinterview i anledning af hans 77 års fødselsdag erklærede Robert Mugabe, at han først vil træde tilbage, når de hvide er blevet besejret. Voldsom agitation mod den uafhængige justits og pressen samt massiv intimidering af oppositionen hører hverdagen til. Situationen i Zimbabwe er stærkt præget af det langvarige økonomiske roderi, som Robert Mugabe og hans ZANU-PF-parti er ansvarlig for.

Den belgiske udenrigsminister, Louis Michel, og den franske præsident, Jacques Chirac, synes dog ikke at være betænkelige ved at have kontakt med Robert Mugabe. Begge bød diktatoren og lederen af terrorregimet velkommen i henholdsvis Bruxelles og Paris den 6. marts 2001. Disse, der begge var blandt de varmeste talsmænd for de 14 EU-medlemsstaters sanktionspolitik over for Østrig, fordi de var bekymrede for demokratiet og menneskerettighederne, modtog nu præsident Mugabe med åbne arme.

Kan Rådet derfor give følgende oplysninger:

- Mener Rådet ikke, at Unionen mister sin troværdighed ved en så lemfældig omgang med demokratiet og menneskerettighederne?

- Burde Rådet ikke med henblik på en kohærent udenrigspolitik modvirke sådanne fejltrin?

- Mener Rådet ikke, at der også skulle iværksættes sanktioner mod politikere, der åbenlyst plejer så gode kontakter med et terrorregime?

Svar

(21. november 2001)

Mødet den 5. marts 2001 i Bruxelles mellem den belgiske premierminister Guy Verhofstadt, den belgiske udenrigsminister Louis Michel og Zimbabwes præsident Mugabe var arrangeret på præsident Mugabes foranledning.

Det private møde den 6. marts 2001 i Paris mellem præsidenten for Den Franske Republik Jacques Chirac og Zimbabwes præsident Mugabe blev holdt efter anmodning fra præsident Mugabe. Rådet har ikke spillet nogen rolle i tilrettelæggelsen af disse møder, og det har heller ikke deltaget i dem.

I begyndelsen af marts måned besluttede EU, at det på grundlag af ånden i Cotonou-aftalens artikel 8 ville gå ind i en konstruktiv, kritisk og afbalanceret dialog med Zimbabwe. EU indledte denne dialog med det mål at udveksle oplysninger og skabe gensidig forståelse vedrørende spørgsmål, som EU anser for grundlæggende i forholdet mellem parterne, og som i øvrigt er indeholdt i teksten til aftalen (artikel 9).

På samlingen den 25. juni 2001 noterede Rådet sig, at der ikke er gjort væsentlige fremskridt i den igangværende politiske dialog med Zimbabwes regering og udtrykte sin dybe bekymring over den seneste udvikling i Zimbabwe. Det understregede, at dialogen først og fremmest hurtigt bør føre til konkrete resultater på en række områder (ophør af politiske voldshandlinger, uhindret adgang for EU, konkrete foranstaltninger til at beskytte frie massemedier, et uafhængigt retsvæsen og respekt for dets afgørelser og ophør af ulovlig ejendomsbesættelse).

Rådet besluttede, at det i de næste to måneder nøje vil følge udviklingen i situationen på disse områder tillige med udviklingen inden for mere generelle spørgsmål vedrørende retsstatsforhold, økonomisk politik og jordreform og træffe de nødvendige foranstaltninger, hvis der er ikke er gjort tilstrækkelige fremskridt.